DA Den Europæiske Unions Tidende CE 88/139

(2004/C 88 E/0147)

SKRIFTLIG FORESPØRGSEL E-3292/03

af Claude Moraes (PSE) til Kommissionen

(7. november 2003)

Om: Sharia-loven

Jeg er af Centre for Legal Aid Assistance and Settlement (CLAAS) (center for retshjælp), som er en fælleskirkelig sammenslutning fra min valgkreds, blevet gjort opmærksom på, at mange kristne, der bor i Pakistan, i deres dagligdag konstant er udsat for trusler og intimidering. Efter at den lokale regering i North West Frontier Province (Den Nord-Vestlige Grænseprovins) tidligere på året vedtog at indføre sharia-lov, kan kristne og andre religiøse mindretal i regionen ikke frit udøve deres religion og tvinges med magt til at omvende sig til Islam; de chikaneres og forfølges for deres tro og nægtes i henhold til denne strenge islamiske lov deres menneskerettigheder. Der er en stigende frygt for, at Muttahidda Majilis-e-Amal (MMA), en alliance af islamiske partier, vil overtale forbundsregeringen til at godkende sharia-loven og gennemtvinge den i hele landet.

Kommissionen bedes venligst kommentere denne situation og oplyse, hvordan den ser på den opfattelse, at ikke-muslimer ikke bør være underkastet sharia-loven?

Svar afgivet på Kommissionens vegne af Chris Patten

(4. december 2003)

Kommissionen ser med bekymring på situationen for kristne og andre religiøse mindretal i Pakistan og har gjort de pakistanske myndigheder opmærksom på dette ved mange lejligheder i forbindelse med EU's diplomatiske kontakter i Islamabad. Kommissionens delegation og medlemsstaternes ambassader vil blive ved med at rejse disse spørgsmål over for den pakistanske regering.

Sharia-loven trådte i kraft i den nordvestlige grænseprovins den 19. juni 2003. De forskellige kommissioner, der er blevet nedsat til at undersøge den eksisterende lovgivning for at tilpasse den til islamiske påbud, har endnu ikke udført noget arbejde. Guvernøren i provinsen har desuden i flere tilfælde givet udtryk for bekymring angående det udkast til Hasba-lov, som er udformet til at gennemføre Sharia-loven ved udpegning af en ombudsmand med politikompetance. Disse bekymringer er blevet forelagt for det Islamiske Ideologiråd, som har afgivet en ikke-bindende udtalelse. Under disse omstændigheder er det langt fra klart, om Hasba-loven vil blive vedtaget af den nordvestlige grænseprovins' forsamling. I øvrigt er den Sharia-lov, der blev vedtaget i provinsen, næsten en kopi af den Sharia-lov, der blev vedtaget nationalt i 1991, og som aldrig er blevet håndhævet.

Kommissionen er via sin delegation i Pakistan regelmæssigt i kontakt med forskellige lokale og internationale ikke-statslige organisationer (ngo'er), der er involveret i arbejde for religiøse mindretal, og har været opmærksom på mulige tilfælde af vold og diskrimination mod religiøse mindretal siden Sharia-lovens vedtagelse i den nordvestlige provins. Hidtil har der ikke været rapporteret om tegn på en stigning i sådanne tilfælde. Mindretallene hævder imidlertid, at de nu føler større psykologisk pres og stor usikkerhed med hensyn til deres fremtid.

Det synes ikke at være noget endeligt svar på, om ikke-muslimer skulle være undtaget fra Sharia-loven. Ifølge Pakistans forfatning artikel 227, stk. 1, skal alle eksisterende love bringes i overensstemmelse med Islams påbud som nedfældet i Koranen og Sunnah, og den indeholder også et antal bestemmelser om beskyttelse af mindretal. Ifølge artikel 20 i forfatningen er der frihed til at bekende sig til en religion og lede religiøse institutioner. Artikel 36 kræver, at staten beskytter mindretallenes rettigheder, og artikel 227, stk. 3, forbyder alle love, som berører ikke-muslimers personlige love eller deres status som borgere.

Ud fra dette er det flere islamiske eksperters mening, at Sharia-loven vil overholde ovennævnte rettigheder for mindretal, der er anerkendt i forfatningen, og at nogle af forpligtelserne for muslimer ikke vil være gældende for religiøse mindretal. Udkastet til Hasba-loven skelner imidlertid ikke på den måde mellem mindretallene og det muslimske flertal — bestemmelserne i Hasba-loven vil blive pålagt mindretal såvel som muslimer.

Spørgsmålet om Sharia-lovens anvendelse kan blive genstand for debat, og Kommissionen vil fortsætte med at gentage over for de pakistanske myndighed, at det er nødvendigt at beskytte kristne og andre mindretal og at forhindre al sekterisk vold. Endvidere vil Kommissionen via sine samarbejdsaktiviteter fortsætte med at rejse spørgsmålet om forbedring af menneskerettighederne, også dem, der angår ikke-forskelsbehandling af mindretal.